Gornje Bare
Gornje Bare je prirodno jezero u Bosni i Hercegovini, na planini Zelengori. Smješteno je na nadmorskoj visini 1550 m, ispod vrha Uglješin vrh (1859 m), nešto više od pola sata hoda od jezera Donje Bare. Ova dva jezera na Zelengori pripadaju dijelu planine pod nazivom Tovarnica, sa grebenom sastavljenim od nekoliko vrhova: Uglješin vrh 1859 m, Ardov 1723 m, vidikovac na Planinici 1620 m. i Siljevica 1722 m. Do ovog dijela planine Zelengore automobilom je najlakše doći makadamskim putem sa Tjentišta iz pravca Foče. Na ulasku na Tjentište, desno, nakon mosta preko rijeke Hrčavke asvaltni put vodi do novog prelaza preko Hrčavke, prije kojeg treba skrenuti na lijevo. Nakon četrnaest kilometara makadamski put dolazi do jezera Donje Bare Ovo je područje neposredno iznad kanjona Sutjeske, pod nazivom Jabučke stijene i ono se strmo spušta u korito rijeke Jabušnice, lijeve pritoke Sutjeske. Na strmim i veoma eksponiranim padinama smjenjuju se točila, uzdignuta rebra obrasla šumom i police obrasle gustom i sočnom travom. Područje je dostupno samo divokozama i orlovima. Jezerom gazduje Nacionalni park Sutjeska.